Author: tuba
Company: mvrr sr

Predkladacia správa

Informáciu o realizácii podporených euroregionálnych aktivít za rok 2007 minister výstavby a regionálneho rozvoja Slovenskej republiky predkladá na základe úlohy uznesenia vlády SR č. 315/2007 B.2. 
Uznesením vlády SR č. 315/2007 zo dňa 4. apríla 2007 bol schválený systém podpory euroregionálnych aktivít na roky 2007 a 2008, na základe ktorého sa do konca roka 2007 realizovali dve výzvy. 
Podporené oblasti boli nasledovné:
I. oblasť – projekty zamerané na zintenzívnenie cezhraničnej spolupráce,
II. oblasť – podpora činnosti regionálnych združení.
V roku 2007 na základe rozhodnutí ministra výstavby a regionálneho rozvoja Slovenskej republiky bola poskytnutá účelová dotácia na projekty v celkovej výške 9 mil. Sk a prebehla realizácia 34 projektov predkladaných 10 euroregionálnymi združeniami a ďalej bola poskytnutá podpora na činnosť 12 regionálnych združení v celkovej výške 3 mil. Sk.
	Realizácia podporených projektov napomohla rozvoju turistického ruchu, ochrane životného prostredia, zachovaniu a prezentovaniu spoločného kultúrneho dedičstva a budovaniu regionálnej identity v prihraničných oblastiach. Nadviazaním vzájomnej spolupráce cezhraničných partnerov a vypracovaním spoločných plánovacích dokumentov a stratégií sa zvýšila pripravenosť prihraničných regiónov na čerpanie finančných prostriedkov zo štrukturálnych fondov EÚ v období rokov 2007 – 2013.
	Poskytnutím dotácie na činnosť regionálnych združení sa podporila ich základná administratívno-organizačná funkcia, čo umožnilo regionálnym združeniam realizáciu takých aktivít ako napríklad: organizácia konferencií a seminárov, účasť na výstavách, spracovanie a vydanie propagačných materiálov, vytvorenie a aktualizácia web stránok, poradenstvo a projektová pomoc pri využívaní prostriedkov EÚ.
Materiál nemá vplyv na verejné financie, životné prostredie a zamestnanosť.
Informácia je predložená na rokovanie vlády SR po prerokovaní na porade vedenia ministerstva.